Вітэкс

**«Вітэкс»** — буйное касмэтычнае прадпрыемства Беларусі, заснаванае ў жніўні 1988 году ў Менску пад назвай «Белбыткамплект».

Вырабляе касмэтыку пад уласным таварным знакам «Вітэкс» і таварным знакам сумеснага ТАА «Беліта», а таксама сокі і яблычныя чыпсы «Фрута Віт». Мае ўласную выпрабавальную лябараторыю і асяродак распрацоўкі, вытворчасьць аддушак і тары, фасавальны цэх. На 2018 год «Вітэкс» меў звыш 270 уласных крамаў у 7 краінах Эўропы і Казахстане. Агулам налічвалася 559 крамаў «Беліта-Вітэкс» (48% уласных):
* Беларусь — 134 крамы (24%) ва ўсіх абласьцях, зь іх 39 у Менску (29% у Беларусі) і па 10 у Віцебску і Магілёве;
* Латвія — 8 крамаў, зь іх 7 у Рызе і 1 у Елгаве;
* Малдова — 36 крамаў у 11 гарадах, зь іх 11 у Тыраспалі і 9 у Кішынёве;
* Расея — 295 крамаў (53%) у больш як 50 гарадах, зь іх 18 у Растове-на-Доне, 17 ва Ўладзімерскай вобласьці і яшчэ 7 ва Ўладзімеры, па 16 у Варонежы і Курску, 14 у Валгаградзе, 13 у Новасыбірску, 12 у Бранску, 11 у Арле і па 10 у Смаленску і Краснадары, 11 у Стаўрапольскім краі і 3 у Стаўрапалі, 8 у Адзінцоўскім раёне Маскоўскай вобласьці і 3 у Маскве;
* Румынія — 2 крамы (Сучава і Ясы);
* Украіна — 68 крамаў (12%) ў 28 гарадах, зь іх 9 у Крапіўніцкім і па 7 у Адэсе, Запарожжы і Кіеве, 14 у 6 гарадах акупаванага Крыма (6 у Севастопалі);
* Чэхія — 2 крамы ў Празе;
* Казахстан — 14 крамаў у 8 гарадах, зь іх 4 у Кастанаі і 3 у Карагандзе.

## Мінуўшчына
24 жніўня 1988 году ў Менску (Беларуская ССР) заснавалі калектыўнае прадпрыемства «Белбыткамплект» на чале зь Віктарам Цярэшчанкам на аснове рэспубліканскай базы «Белбытзабесп». У лістападзе 1989 году «Белбыткамплект» стварыў сумеснае ТАА «Беліта» зь італьянскім АТ «Жывьефэ» (Вэрнатэ, вобласьць Лямбардыя). Зь Італіі паставілі абсталяваньне і касмэтычныя распрацоўкі. У 1990 годзе пад таварным знакам «Беліта» вырабілі 4 віды шампуня («Крапіва», «Меліса», «Аер» і «Шалфей»), лясьён «Іткур» і бальзам для валасоў «Рэвівор». У 1991 г. «Белбыткамплект» наладзіў выраб плястмасавай тары для касмэтыкі. У 1992 г. ТАА «Беліта» пачало выраб касмэтыкі для цела. У 1993 годзе дадалася касмэтыка для твару. Адначасна ў Віцебску адчынілі першую ўласную краму і гандлёвае ТДА «Беліта-Вітэкс». У 1995 г. пад таварным знакам «Вітэкс» выпусьцілі фарбу для валасоў «Флёра» і зубную пасту «Віта». «Белбыткамплект» стварыў выпрабавальную лябараторыю. 23 сьнежня 1996 г. калектыўнае прадпрыемства «Белбыткамплект» акцыянавалі і пераўтварылі ў закрытае акцыянэрнае таварыства. У 1997 г. ТАА «Беліта» распрацавала 6 адценьневых бальзамаў для валасоў. У 1998 г. ЗАТ «Белбыткамплект» наладзіла выпуск плястмасавых касмэтычак і ўпершыню паставіла касмэтыку ў ЗША. У 1999 г. заснавалі навукова-каардынацыйны асяродак «Беліта-Вітэкс», які дазволіў прадпрыемству стаць першым у Беларусі распрацоўнікам касмэтыкі. У 2002 г. ЗАТ «Белбыткамплект» перайменавалі ў «Вітэкс».

У 2005 г. вытворчасьць пашырылі да 110 касмэтычных сродкаў. ЗАТ «Вітэкс» стварыла некалькі ўласных крамаў у Беларусі і займела гандлёвых прадстаўнікоў у Расеі і Ўкраіне. ТАА «Беліта» пачало выраб дэкаратыўнай касмэтыкі. На 2007 год ЗАТ «Вітэкс» было найбольшым вытворцам касмэтыкі ў Беларусі. У 2009 г. ЗАТ «Вітэкс» адчыніла новы цэх тары плошчай 0,25 га, 2-і цэх касмэтыкі і ўчастак аддушак. У 2010 годзе ЗАТ «Вітэкс» застрахавала звыш 90% свайго экспарту. У 2011 г. «Вітэкс» запусьціў у новым корпусе вытворчасьць каля 100 відаў аддушак траваў і асвоіў выраб мыла. Запрацавала лінія фасаваньня касмэтыкі ў вакуўмныя пакункі. Пад гандлёвым знакам «Беліта» пачалі выпускаць прафэсійную касмэтыку для салёнаў прыгажосьці. У 2015 г. адкрылі будынак для кіраўніцтва ТАА «Беліта» плошчай 0,19 га (Менск, вул. Сьнежаньцаў, д. 29а). Пачаўся выраб сухіх шампуняў. У 2016 г. адчынілі 2-і корпус «Вітэкс» пад выпуск бальзамаў для валасоў. «Беліта» пачала выраб парфумаў.

## Глядзіце таксама
* Сьвет касмэтыкі БЕЛІТА-ВІТЭКС

## Крыніцы

## Вонкавыя спасылкі
* 
* 
* АТ «Жывьефэ»

Катэгорыя:Прадпрыемствы Менску
Катэгорыя:Вытворчыя кампаніі Беларусі
Катэгорыя:Прамысловасьць Беларусі
Катэгорыя:Касмэтыка
Катэгорыя:Таварныя знакі
Катэгорыя:Зьявіліся ў 1988 годзе